Eksodus 2:1-3 Hoofstuk 1 het vir ons gewys hoe moeilik en hoe donker die omstandighede vir Israel in Egipte geword het. Nou begin die verhaal wat vir ons vertel hoe die HERE juis in die donker omstandighede ‘n verlosser gee. ‘n Man wat deur God se hand die volk uit hierdie Egiptiese verdrukking sal lei en as ‘n vrye volk na die beloofde land sal bring.
Die manier waarop vertel word, wys daarop dat dit nou veral om die seuntjie gaan wat gebore word. Sy ouers se name word hier nie genoem nie. Die Gees vertel hier net dat sy ouers Leviete was en dat sy ma swanger geword het. Dit gaan dan om die swangerskap waarin sy Moses dra. Ons lees hier nie van Jogebed se eerdere swangerskappe waaruit Mirjam en Aaron gebore is nie. Kyk vir die name van Mirjam, Aaron en Moses se ouers Eks 6:19.
Die seun waarom dit in die besonder gaan, word gebore. Ons lees in ons vertaling dat hy mooi was. Ons moet dit nie in die sin opvat dat hy baie mooi was om te sien nie. Die Hebreeuse woord wys meer daarop dat hy baie gesond en sterk in die wêreld kom. Die HERE vestig die aandag op Sy werk van verlossing. Dit gaan om Sy werk. Soos Hy Sy groot werk deur Christus die groot Verlosser doen wat as ons Heer en God erken wil word. Baie konkreet in ons lewens.